## El director general de Diversitat garantix una plena coordinació i col·laboració amb les entitats LGTBIQ+ de les tres províncies

*** Stephane Soriano ha finalitzat a València la ronda de reunions que ha mantingut amb associacions LGTBIQ+ de la Comunitat Valenciana
* Ha anunciat la creació de comités organitzadors per a celebració d’esdeveniments que “facen valdre el respecte a la diversitat”, integrats per entitats, ajuntaments, diputacions i Conselleria**

El director general de Diversitat, Stephane Soriano, ha finalitzat a València la ronda de reunions que ha mantingut amb les associacions LGTBIQ+ de les tres províncies, per a marcar el full de ruta i fer-los partícips de les principals actuacions de l’àrea de Diversitat de la Vicepresidència Segona i Conselleria de Serveis Socials, Igualtat i Habitatge.

Durant les reunions, Soriano ha garantit una coordinació i una cooperació amb les entitats LGTBIQ+ de València, Alacant i Castelló, ja que és una manera d’“enriquir les mesures i les iniciatives sobre polítiques públiques en esta matèria, i permet, a més, recollir les peticions del col·lectiu”.

En el marc d’esta trobada, el director general de Diversitat ha anunciat la creació de “comités organitzadors per a la celebració d’esdeveniments i commemoracions que facen valdre el respecte a la diversitat, integrats per entitats, diputacions provincials, ajuntaments i Conselleria”.

Així mateix, Stephane Soriano els ha traslladat la seua intenció de posar en marxa un canal d’“informació i divulgació” per a totes les entitats, que facilite l’intercanvi de “propostes, aportacions i reivindicacions” del sector. Igualment, s’ha compromés a “fomentar la diversitat”, amb la posada en marxa de campanyes de sensibilització, i a donar suport a “la celebració dels Gay Games de 2026”.

Per a finalitzar la trobada, el director general ha deixat clara l’aposta del Consell “per la diversitat” i per un projecte “plural i unitari en el qual la defensa de la igualtat de totes les persones siga transversal”.

A la reunió de València també ha assistit la secretària autonòmica d’Igualtat i Diversitat, Asunción Quinzá.

Fecha: 25/10/2023